Nurqələm_Mikayılov
Həyatı
Nurqələm müəllim elmi işlə yanaşı  işlədiyi Elmlər Akademiyasının, ümumiyyətlə, respublikanın  ictimai həyatında da fəal iştirak etmişdir. 1961-ci ildə Fəlsəfə sektorunun partiya  bürosunun katibi,  eyni zamanda, Elmlər Akademiyasının  Partiya Komitəsinin üzvü, Azərbaycan KP  MK-nın  ştatdankənar mühazirəçisi olmuşdur. Elm və ictimai iş kimi iki böyük intellektual cəbhədə nümunəvi iş aparmaq  Nurqələm müəllimin  dünyagörüşünün formalaşmasında çox böyük rol oynamışdır. O, 1964-cü ildə Azərbaycan Politexnik  İnstitutunda (indiki Azərbaycan Texniki Universitetində)  baş müəllim, sonra dosent vəzifəsini tutmuşdur. Namizədlik diplomunu alandan dörd il sonra, yəni 1967-ci ildə doktorluq dissertasiyasını müzakirəyə təqdim etmişdir. Onun bu sahədə uğur qazanacağına özü kimi hamı ürəkdən inanırdı və o, bu inamı doğrultdu. Lakin böyük əziyyət və çətinliklər hesabına. Bu çətinliklər isə bir sıra insanların qeyri-obyektivliyi və gözügötürməzliyi ilə əlaqədardır. Nurqələm müəllimim doktorluq dissertasiyasını belə surətlə başa çatdırması elm aləmində, müəyyən dairələrdə xüsusi maraq və narahatlığa səbəb oldu. Ona görə də dissertasiya işinin müdafiəsi möhkəm elmi və qeyri-elmi diskussiyalara səbəb olurdu. Respublikamızda elmin inkişafına obyektiv qiymət verən təşkilatların, alimlərin köməyi ilə iş müzakirə olundu və müdafiəyə təqdim olundu. Nəhayət, o, 1972-ci ilin may ayında doktorluq alimlik dərəcəsini almaq üçün dissertasiya müdafiə etdi, iş həm Elmi Şura üzvləri, həm də görkəmli alimlər tərəfindən  bir səslə  yüksək qiymətlə qəbul edildi. O, həmin ildə də fəlsəfə elmləri doktoru alimlik  diplomu aldı. Professor N.M.Mikayılov 1970-ci ildən Azərbaycan Pedaqoji İnstitunda dosent, 1974-cü ildən isə professor vəzifəsində çalışmışdır. O, 1975-ci ildə yeni yaradılmış İnşaat Mühəndisləri İnstitututuna (indiki Azərbaycan Memarlıq və İnşaat Universiteti) kafedra müdiri vəzifəsinə təyin edildi. O gündən ömrünün sonuna qədər, 40 ilə yaxın,  həmin  universitetin “Tarix və sosial-siyasi fənlər” kafedrasına rəhbərlik  etmişdir. Nurqələm müəllim SSRİ və Azərbaycan Respublikasının Ali və Orta İxtisas Təhsili  Nazirliyinin,  SSRİ “Bilik” cəmiyyətinin Fəxri fərmanları və  digər  mükafatlarla  təltif edilmişdir. 1986-cı ildə Böyük Kreml sarayında  keçirilən  ali təhsil müəssisələrinin  ictimai elmlər kafedralarının  müdirlərinin  Ümumittifaq müşavirəsinə hazırlıqla  əlaqədar Moskva komissiyası tərəfindən  respublikanın  ictimai elmlər  kafedraları yoxlanmış və hər ikisində professor  N.Mikayılovun  rəhbərlik etdiyi  kafedra ittifaqın  birinci qabaqcıl  kafedraları sırasında yer tutmuşdur. 2005-ci ildə Azərbaycan Respublikası Prezidentinin  sərəncamı ilə ona “Əməkdar müəllim”  fəxri adı verilmişdir. Professor N.M.Mikayılov fəlsəfə və sosial-siyasi elmlərə aid  üç monoqrafiyanın, 26 kitabın, 150-dən çox məqalənin müəllifidir. 1996-2009-cu illərdə Azərbaycan Respublikasının Prezidenti yanında Ali Attestasiya Komissiyasının  Fəlsəfə, pedaqoika, psixologiya və ilahiyyat üzrə  Ekspert Şurasının üzvü, daha sonra sədri olmuşdur. 2009-cu il yanvarın 19-da ona Azərbaycan KİVİNİ tərəfindən  “İlin nüfuzlu ziyalısı” fəxri adı verilmişdir. Bu görkəmli alim 2014-cü ilin sentyabr ayının 18-də Bakı şəhərində vəfat etmiş və vəsiyyətinə əsasən doğma kəndi olan Göylər kəndində dəfn edilmişdir.